Með nýrri reglugerð um vinnustaðanám eru tilgreindar tvær leiðir í vinnustaðanámi; annars vegar iðnmeistara-, fyrirtækja-, stofnunarleið og hins vegar skólaleið, sem er ný. Iðnmeistara,- fyrirtækja-, stofnunarleiðin er byggð á núverandi samningsleið en breytt þannig að skólinn er ábyrgur gagnvart nemandanum um vinnustaðanám og tímalengd námsins ræðst af hæfni nemandans en ekki fastri tímalengd. Rétt er að geta þess að fyrirtækja-, stofnunarleið tekur mið af því hvort að nemandinn er í vinnustaðanámi hjá iðnmeistara, fyrirtæki eða stofnun.

Fyrri reglugerð fjallaði fyrst og fremst um vinnustaðanám/starfsþjálfun nemenda í löggiltu iðnnámi og var nemendum ætlað sjálfum að finna iðnmeistara. Gagnvart iðnmeistarasamningi er skólasamningur alltaf varaleið og er skólaleiðin skv. nýju reglugerðinni þá og því aðeins virk takist ekki að koma á samningi samkvæmt iðnmeistaraleiðinni. Áður en skólaleiðin er valin þarf skólinn að tilkynna viðkomandi meistarafélagi að ekki hafi tekist að koma á samningi og félaginu gefinn kostur á að bæta úr.

Innleiðing rafrænnar ferilbókar nemenda þjónar mikilvægu hlutverki en hún heldur utan um vinnustaðanám hans. Samkvæmt nýju reglugerðinni ræður mat á hæfni nemanda endanlegri tímalengd vinnustaðanámsins en efri tímamörk miðast við ákvæði í viðkomandi námsbrautalýsingu. Þannig getur námstími nemenda orðið mislangur.

Jafnframt verður skólinn ábyrgur fyrir því að nemandinn komist í vinnustaðanám. Þessi breyting er í takt við umfjöllun í greinargerð með frumvarpi til laga um framhaldsskóla nr. 92/2008 en þar segir m.a.: „Frumvarpið miðar að því:… að tryggja hag og stöðu nemenda í iðn- og verknámi, og starfsnámi almennt, m.a. með því að framhaldsskólar beri ábyrgð á vinnustaðanámi“ og „Að skólar taki ábyrgð á námi nemenda í starfsnámi m.a. með því að tryggja þeim samninga við aðila sem standast kröfur sem skólar setja um vinnustaðanám og starfsþjálfun.“

Helstu tækifæri við innleiðingu reglugerðarinnar eru að með meira gagnsæi og möguleikum á styttingu námstíma verði aukinn áhugi og fjölgun nemenda í iðn- og tækninámi. Jafnframt gæti myndast hvatning til áframhaldandi þróunar í starfsmenntakerfinu og betri nýting fjármuna. Þá ætti brotthvarf þessa nemendahóps að minnka með meiri samfellu milli skólanáms og vinnustaðanáms.

Reglugerðin var sett í umsögn í samráðsgátt stjórnvalda 3. -17. desember 2020 og voru flestir umsagnaraðilar sammála helstu meginmarkmiðum reglugerðarinnar. Bent var m.a. á aukna fagmennsku sem fylgir innleiðingu hæfniþátta og rafrænnar ferilbókar og kosti þess að lengd vinnustaðanáms ráðist af hæfni nemanda en ekki föstum viknafjölda. Auk þess var bent á að aukin samvinna og samtal á milli skóla og atvinnulífs sem reglugerðin felur í sér, muni verða til hagsbóta fyrir nemendur.

Nokkrir umsagnaraðilar bentu á að skýra mætti betur hvernig ætti að fjármagna innleiðingu reglugerðarinnar. Því er til að svara að ráðuneytið greiðir fyrir margskonar umsýslu í tengslum við vinnustaðanám innan núverandi kerfis. Sú umsýsla kann að færast til en ekki er gert ráð fyrir auknum heildarkostnaði. Ekki er reiknað með auknum kostnaði vegna skólaleiðar þar sem ekki er gert ráð fyrir að hún feli í sér aukna kennslu í skólunum. Skólaleið er vinnustaðanám rétt eins og iðnmeistara/fyrirtækja/stofnunarleiðin.

Bent var á að ójafnræði gæti myndast á milli skólaleiðar og iðnmeistara-, fyrirtækja-, stofnunarleiðar þar sem þeir nemendur sem eru á skólaleiðinni fá ekki laun. Ráðuneytið mun hafa reglubundið eftirlit með framkvæmd innleiðingar skólaleiðar.

Á skólaleið fær nemandinn ekki nemalaun enda leggur sú leið meiri áherslu á menntun nemenda meðan iðnmeistara-, fyrirtækis-, stofnunarsamningsleið leggur áherslu á menntun og þjálfun. Skólaleiðin felur því í sér aukna þjónustu og stuðning frá atvinnulífinu við nemendur frá því sem verið hefur.

Þá voru gerðar athugasemdir við sum hugtökin sem koma fyrir í reglugerðinni. Þau þyrfti að skilgreina betur og samræma. Brugðist var við því eins og kostur var við endurskoðunina og þær athugasemdir verða áfram hafðar til hliðsjónar í vinnu undirbúningshópa við innleiðinguna.

Ný reglugerð hefur verið birt í stjórnartíðindum og tekur gildi 1. ágúst 2021. Fram að þeim tíma verður unnið markvisst með hagsmunaðilum að því að skilgreina og innleiða nýja ferla til að tryggja eins hnökralausa innleiðingu og kostur er. Reglugerðin var endurskoðuð á grundvelli innsendra athugasemda í samráðsgátt. Tekið var tillit til ýmissa athugasemda og fleiri munu verða hafðar til hliðsjónar við innleiðingu reglugerðarinnar s.s. eins og hvernig tryggt verði að vinnuvernd verði alltaf höfð að leiðarljósi, tryggingavernd o.fl.

Þar sem margar umsagnir sneru að mögulegum áhrifum af innleiðingu reglugerðarinnar var sú ákvörðun tekin að safna saman helstu spurningum þar að lútandi og birta þær jafnóðum með svörum á heimasíðu mennta- og menningarmálaráðuneytisins.